2.

A terület éghajlatának leírásakor több olyan szempontot is véleményeztünk, amelyeket érdemes lenne kiemelni annak megértéséhez, hogy miért eltérő és egyedi a „León” OEM borok alapját képező Prieto Picudo: — A leveleket és a bogyókat a nyár során érő nagy mennyiségű fény elősegíti a növényi fotoszintézist, ösztönözve ezzel a cukrok és polifenolok felhalmozódását, amelyek a későbbiek során felelősek a vörös- és rozé borainkban megjelenő nagyon intenzív és meleg színek kialakulásáért. — A nyári időszak során a nappali és éjszakai hőmérsékletek közötti különbség (a nappali perzselő meleget éjszaka sokkal hűvösebb idő válthatja) lehetővé teszi a növények sejtlégzési folyamatainak beindulását, amelyek előmozdítják a szőlőre oly jellemző természetes savasság kialakulását. A must borkősavban kifejezett savtartalmának ennek köszönhető 5,5 g/l körüli értéke eredményezi a rozé borokra oly jellemző frissességet. — Emellett a nyári napsütéses órák nagy száma következtében az említett hőmérséklet-különbözet a polifenolok megfelelő fejlődését és felhalmozódását is előmozdítja a szőlőben. — Megjegyzendő továbbá, hogy a Prieto Picudo fajtára a készített borok nagy aromaintenzitása jellemző. A borok aromás jellemzőinek megjelenéséhez arra van szükség, hogy az aromákért felelős terpének megfelelően felhalmozódjanak a szőlő héjában. Ebben kulcsszerepet játszanak a nyári időszak során elért magas hőmérsékletek. — E magas nyári hőmérsékletek – az erre az időszakra jellemző sok napsütéssel együtt – ösztönzik a fotoszintézist és biztosítják a cukor felhalmozódását a szőlőben, ezzel pedig a magas alkoholtartalom kialakulását. Ez a tényező és a fajta magas természetes savtartalma teszi lehetővé az eredetmegjelöléshez tartozó szőlőtermesztők és bortermelők számára a fiatal és friss vörösborok, valamint a hosszabb érlelési idejű vörösborok előállítását. — Térségünkben enyhe és viszonylag csapadékos az ősz, ez pedig létfontosságú a szőlő érésének megfelelő befejeződéséhez. Az érési folyamat sikeres befejezése az alkoholtartalom, savtartalom és polifenolok egyensúlyában is látható. — A Prieto Picudo fajta szabálytalan termésének megakadályozása érdekében a termékleírás már rögzíti, hogy a szőlőtermesztőknek a jól ismert „hosszú” vagy szálvesszős metszéssel kell hatékonyabban szabályozniuk és biztosítaniuk e fajta termelését és a kiváló minőségű termékek elérését. — A fent leírt különböző talajtípusokra kivétel nélkül az alacsony szervesanyag-tartalom jellemző. Ez mind a vörös, mind a fehér fajták esetében döntő tényezőt jelent a kiváló minőségű termékek előállításánál. Különösen a fehérborokban erős az aromák kifejeződése amiatt, hogy a termesztéshez használt talajok különösen könnyűek, kevés szerves anyagot és agyagot tartalmaznak, kiváló vízelvezető és elfogadható víztartó képességűek, jól szellőznek és a gyökerek számára könnyen átjárhatók, kevés ásványi sót tartalmaznak, kellő mélységűek és megfelelő mésztartalmúak. E feltételek mind létfontosságúak a kiváló minőségű borok előállításához. — Végezetül ismételten ki kell emelni a rozé borok előállításához használt „madreo” technikát, amelynél az erjesztési folyamat során egész szőlőfürtöket adnak a borhoz. Ezt a technikát csak a mi régiónkban használják, és számos borászat a klasszikus rozé borok előállítása mellett mindig félretesz néhány liter mustot a „madreo” előállítási technikához való alkalmazás céljából.